
Ledelsesvurdering Helsam 3. tertial 2024

Den negative økonomiske utviklingen ved Helsam er forsterket gjennom tredje tertial med betydelige isolerte merforbruk for hver måned som går. Det akkumulerte  resultatet for bevilgningsøkonomien ble verre enn forventet, noe som tydeliggjør behovet for å komme videre med tiltak som kan forbedre situasjonen. 

Arbeidet med utviklingen av en tiltaksplan for å få kontroll over økonomien har vært en naturlig hovedprioritet også gjennom tredje tertial. Det har vært et krevende arbeid, men vi er glade for at planen nå er klar og at vi framover kan legge kreftene inn i de konkrete tiltakene. 

Prioriteringen av ressurser inn mot utvikling og gjennomføring av tiltaksplanen øker risikoen for at enkelte andre oppgaver blir forsinket eller ikke gjennomført. Det gjelder blant annet planlagt arbeid knyttet til utvikling av ny strategisk plan og årsplan for instituttet. 

Vi har i tredje tertial lagt til rette for en omorganisering hvor de to avdelingene Tverrfaglig helsevitenskap og Folkehelsevitenskap ble slått sammen. Den nye avdelingen var operativ fra 1. januar under navnet Avdeling for folkehelsevitenskap og tverrfaglig helsevitenskap. 

